C 251/30

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2021/C 251/11)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1)

COMUNICARE PRIVIND APROBAREA UNEI MODIFICĂRI STANDARD

„NIZZA”

PDO-IT-01896-AM01

Data comunicării: 30 aprilie 2021

DESCRIEREA ȘI JUSTIFICAREA MODIFICĂRII APROBATE

1. Norme privind viticultura – Poziția și expunerea plantațiilor viticole

Descriere: Condițiile privind poziția și expunerea plantațiilor viticole se modifică pentru a se include plantațiile viticole care nu au o expunere exclusiv spre sud/sud-est/sud-vest, ceea ce înseamnă că se permit plantațiile viticole cu o declivitate cuprinsă între +45 ° și +315 °, precum și vârfurile de deal și versanții de nord cu o declivitate cuprinsă între -45 ° și +45 °, unde terenul nu are o pantă mai mare de 8 %.

Motivul: Datorită tipurilor de expunere a plantațiilor viticole generate de relieful exclusiv deluros, plantațiile viticole orientate spre direcțiile menționate mai sus beneficiază, de asemenea, de o absorbție optimă a luminii solare, obținându-se astfel struguri bine copți și de înaltă calitate, cu o concentrație optimă de zaharuri și de polifenoli.

Modificarea respectivă a fost solicitată deoarece schimbările climatice au creat noi condiții, schimbându-se astfel în mod semnificativ situația din domeniul viticulturii, ceea ce înseamnă că s-au reprodus condițiile optime pentru producția vinului cu caracteristicile calitative necesare pentru a beneficia de denumirea de origine protejată și că respectivele condiții se pot găsi altundeva în mediu. Perioada de vegetație a viței-de-vie nu este de un an calendaristic, ci cuprinde, în esență, lunile mai-septembrie. Datorită încălzirii climei, recoltarea se efectuează mai timpuriu decât în trecut. În plus, trebuie să se ia în considerare faptul că incidența luminii solare pe un versant de nord variază într-un mod care nu este liniar, ci este mai mult decât proporțional cu durata zilei, deoarece nu se schimbă doar orele de lumină, ci și înălțimea soarelui deasupra orizontului și, prin urmare, unghiul de incidență. Acestea sunt concepte care au fost deja discutate de climatologi importanți și care sunt, în prezent, aplicabile în contextul producerii vinului. Prin urmare, în special în Peninsula Italică, cantitatea ridicată de lumină solară, prezentă chiar și în zona de nord, are drept rezultat o coacere excelentă a strugurilor, atât din punctul de vedere al conținutului de zahăr, cât și al conținutului de polifenoli, și o producție de vin de o calitate superioară.

Modificarea vizează articolul 4 alineatul (2), „Norme privind viticultura – Poziția și expunerea plantațiilor viticole”, din caietul de sarcini, articolul 9 subsecțiunile (A) și (B), „Legătura cu mediul”, din caietul de sarcini și secțiunea 1.8 subsecțiunile (B) și (C), „Legătura cu mediul”, din documentul unic.

2. Norme privind viticultura – Recolta de struguri

Se elimină obligația de a recolta exclusiv manual strugurii. Eliminarea obligației de a efectua recoltarea manual le va permite producătorilor să adopte cele mai potrivite metode de recoltare a strugurilor care urmează să fie utilizați în procesul de producție a vinurilor care beneficiază de DOP, în funcție de nevoile lor specifice, în timp ce se păstrează practica tradițională de recoltare manuală în aria de producție Nizza. Posibilitatea de a utiliza, de asemenea, mașinile de recoltat struguri este în conformitate cu nevoile specifice ale producătorilor în ceea ce privește accelerarea procesului de recoltare a strugurilor, compensarea eventualei lipse de personal, reducerea costurilor de gestiune a terenului și beneficierea de inovația tehnologică legată de mecanizarea domeniului viticulturii. Cea din urmă a fost sporită substanțial datorită posibilității recoltării mecanice, prin utilizarea mașinilor autopropulsate sau remorcate, cu scuturare orizontală. Acestea sunt eficiente în special în cazul în care se folosesc metode de conducere a viței-de vie care implică utilizarea unui spalier vertical, cum ar fi Guyot sau cordonul speronat, care sunt specifice ariei de producție. Mașinile respective permit efectuarea operațiunilor și pe dealuri și garantează recoltarea unor struguri de calitate superioară.

Modificarea vizează articolul 4 alineatul (2), „Norme privind viticultura”, din caietul de sarcini și secțiunea 1.8 subsecțiunea (C), „Legătura cu mediul”, din documentul unic.

3. Cerințe privind etichetarea

Se poate utiliza denumirea unității geografice mai extinse „Piemonte” (Piemont) pentru etichetarea și prezentarea vinurilor cu DOP „Nizza”.

Motivul: Scopul este de a oferi consumatorilor mai multe informații legate de poziția geografică a ariei delimitate, pentru ca ei să poată identifica mai ușor contextul geografic, de mediu, istoric și administrativ mai larg al regiunii Piemont, în care se află aria de producție a vinurilor cu DOP „Nizza”.

Modificarea vizează articolul 7 alineatul (4) din caietul de sarcini și secțiunea „Condiții suplimentare – Dispoziții suplimentare privind etichetarea” din documentul unic.

4. Modificări de redactare

— Se actualizează datele de contact din secțiunea cu informații suplimentare din documentul unic; modificarea respectivă vizează punctele 2.1, 2.2, 2.3 și 2.5.

— Se elimină trimiterile la legi și decrete specifice din caietul de sarcini și se face o trimitere generală la legislația relevantă în vigoare.

DOCUMENT UNIC

1. Denumirea produsului

Nizza

2. Tip de indicație geografică

DOP – Denumire de origine protejată

3. Categorii de produse vitivinicole

1. Vin

4. Descrierea vinului (vinurilor)

1. „Nizza” și „Nizza” Riserva (categoria de vin 1)

DESCRIERE TEXTUALĂ CONCISĂ

Culoare: roșu rubiniu intens, tinzând către roșu granat pe măsură ce se învechește;

Aromă: intensă, distinctivă, eterică;

Gust: sec, corpolent, armonios și rotund.

Concentrație alcoolică totală minimă în volume: 13 %;

Limita minimă a extractului fără zahăr: 26 g/l.

Parametrii analitici care nu sunt indicați în tabelul de mai jos sunt conformi cu limitele prevăzute de legislația națională și de legislația UE.

CARACTERISTICI ANALITICE GENERALE

Tăria alcoolică totală maximă (în % volum):

—

Tăria alcoolică dobândită minimă (în % volum):

—

Aciditatea totală minimă:

5,0 grame pe litru, exprimată ca acid tartric

Aciditatea volatilă maximă (în miliechivalenți pe litru):

—

Cantitatea totală maximă de dioxid de sulf (în miligrame pe litru):

—

2. „Nizza” cu indicația „Vigna” și „Nizza” Riserva cu indicația „Vigna” (categoria de vin 1)

DESCRIERE TEXTUALĂ CONCISĂ

Culoare: roșu rubiniu intens, tinzând către roșu granat pe măsură ce se învechește;

Aromă: intensă, distinctivă, eterică;

Gust: sec, corpolent, armonios și rotund.

Concentrație alcoolică totală minimă în volume: 13,50 %;

Limita minimă a extractului fără zahăr: 28 g/l.

Parametrii analitici care nu sunt indicați în tabelul de mai jos sunt conformi cu limitele prevăzute de legislația națională și de legislația UE.

CARACTERISTICI ANALITICE GENERALE

Tăria alcoolică totală maximă (în % volum):

—

Tăria alcoolică dobândită minimă (în % volum):

—

Aciditatea totală minimă:

5,0 grame pe litru, exprimată ca acid tartric

Aciditatea volatilă maximă (în miliechivalenți pe litru):

—

Cantitatea totală maximă de dioxid de sulf (în miligrame pe litru):

—

5. Practici oenologice

5.1. Practici oenologice specifice

1. Maturare

Practica oenologică specifică

„Nizza”: trebuie să fie maturat timp de cel puțin 18 luni, dintre care cel puțin 6 luni în butoaie de lemn, începând de la data de 1 ianuarie a anului următor recoltei.

„Nizza” Vigna: trebuie să fie maturat timp de cel puțin 18 luni, dintre care cel puțin 6 luni în butoaie de lemn, începând de la data de 1 ianuarie a anului următor recoltei.

„Nizza” Riserva: trebuie să fie maturat timp de cel puțin 30 de luni, dintre care cel puțin 12 luni în butoaie de lemn, începând de la data de 1 ianuarie a anului următor recoltei.

„Nizza” Riserva Vigna: trebuie să fie maturat timp de cel puțin 30 de luni, dintre care cel puțin 12 luni în butoaie de lemn, începând de la data de 1 ianuarie a anului următor recoltei.

2. Completarea butoaielor

Practica oenologică specifică

În perioada obligatorie de maturare, butoaiele pot fi completate cu același vin din aceeași recoltă, care poate fi păstrat în alte tipuri de recipiente decât butoaie de lemn și care poate reprezenta până la 10 % din volumul total.

3. Îmbogățirea

Restricție relevantă privind producerea vinurilor

Nu există nicio dispoziție privind vreo formă de îmbogățire în vederea creșterii tăriei alcoolice a vinurilor cu DOCG „Nizza”.

5.2. Producții maxime

1. „Nizza” și „Nizza” Riserva

49 de hectolitri la hectar

2. „Nizza” cu indicația „Vigna”, în cel de-al treilea an de la plantare

26,60 hectolitri la hectar

3. „Nizza” cu indicația „Vigna”, în cel de-al patrulea an de la plantare

30,80 hectolitri la hectar

4. „Nizza” cu indicația „Vigna”, în cel de-al cincilea an de la plantare

35 de hectolitri la hectar

5. „Nizza” cu indicația „Vigna”, în cel de-al șaselea an de la plantare

39,90 hectolitri la hectar

6. „Nizza” cu indicația „Vigna”, începând din cel de-al șaptelea an de la plantare

44,10 hectolitri la hectar

6. Aria geografică delimitată

Aria de producție a DOCG „Nizza” cuprinde întregul teritoriu al următoarelor comune: Agliano Terme, Belveglio, Calamandrana, Castel Boglione, Castelnuovo Belbo, Castelnuovo Calcea, Castel Rocchero, Cortiglione, Incisa Scapaccino, Mombaruzzo, Mombercelli, Nizza Monferrato, Vaglio Serra, Vinchio, Bruno, Rocchetta Palafea, Moasca și San Marzano Oliveto.

7. Soiul/soiurile de struguri de vin principal/principale

Barbera N.

8. Descrierea legăturii (legăturilor)

DOP „Nizza” (categoria de vin 1)

Factori naturali care își aduc contribuția la legătură

Aria de producție cuprinde 18 comune din provincia Asti limitrofe comunei Nizza, care a fost, în mod tradițional, o zonă aleasă pentru cultivarea soiului de viță-de-vie Barbera.

Această arie geografică de dealuri joase are o altitudine cuprinsă între 150 și 400 de metri și este caracterizată de o climă temperată, cu un vânt slab și cu precipitații medii anuale de aproximativ 700 mm. Solul este, în principal, calcaros, de adâncime medie și este situat deasupra unei matrice formate din roci de marnă, calcaroase și nisipoase. Din punct de vedere geologic, terenul zonei viticole „Nizza” face parte din bazinul pliocen din provincia Asti; originea lui este predominant sedimentară, acesta fiind constituit predominant din formațiuni de marnă și nisip terțiare. Solurile au un conținut ridicat de carbonat de calciu și, în general, un conținut scăzut de substanțe organice, prezentând niveluri scăzute de nutrienți, dar perfect echilibrate.

DOP „Nizza”

Factori umani care își aduc contribuția la legătură

Sinergia perfectă între mediu și oameni în zona Nizza este rezumată prin modul în care sunt conduși butucii, prin utilizarea sistemului tradițional de plantare „pe contururi”, cu spaliere verticale, și a sistemului de tăiere Guyot și folosirea ocazională a sistemului de tăiere în cordon speronat (cu cepi de rod), prin modul în care recoltele se mențin scăzute și prin gestionarea rațională a frunzișului, care, împreună cu expunerea spre sud, maximizează calitatea strugurilor din soiul Barbera. Peisajul viticol al zonei viticole „Nizza” este rezultatul excepțional al unei tradiții de producție a vinurilor care a evoluat și a fost transmisă încă din Antichitate, care stă la baza comunității și a economiei locale.

Această tradiție culturală a produs un patrimoniu bine stabilit de expertiză și de tehnici de cultivare a viței-de-vie, de vinificație și de maturare, pe baza unei cunoașteri aprofundate a soiului Barbera, cultivat în mod tradițional în zona respectivă, și a capacității sale de a se adapta la condițiile specifice de mediu.

DOP „Nizza”

B) Detalii privind calitatea sau caracteristicile produsului care pot fi atribuite în principal sau exclusiv mediului geografic. Vinul cu DOP „Nizza” este cel mai valoros vin produs în zonă. Produsul final se distinge prin caracteristicile solurilor din aria de producție. În special, vinurile „Nizza” provenite din zone alcătuite în principal din soluri argilo-nisipoase, formate pe marne, au o intensitate și culori mai puternice, un pH mediu-ridicat și o aciditate scăzută, precum și arome de „pământ” foarte intense („tuf” este denumirea marnei în dialectul local). Aceste vinuri sunt elegante, foarte structurate și au o durată lungă de viață. Cele care provin din zone cu soluri predominant nisipoase au o aciditate mai pronunțată, o intensitate mai scăzută a culorii și o varietate de arome fine și elegante și de parfumuri balsamice, de ierburi aromatice, precum și o structură armonioasă. Expunerea optimă la soare și condițiile pedoclimatice permit obținerea unor vinuri bine structurate, cu culoare intensă, care pot fi maturate și care se păstrează bine de-a lungul timpului. Plantațiile viticole sunt situate exclusiv pe dealuri și au o expunere optimă pentru absorbția luminii solare. Acest lucru îmbunătățește procesul de coacere și calitatea strugurilor, mărindu-se concentrația de zaharuri și de polifenoli.

DOP „Nizza”

C) Descrierea interacțiunii cauzale dintre aspectele menționate la litera (A) și cele menționate la litera (B). Vinurile „Nizza” își datorează caracteristicile calitative specifice interacțiunii dintre mediul natural și factorii umani, respectiv tradiția și cunoștințele în ceea ce privește cultivarea, producerea vinului și maturarea acestuia. În special, producătorii au făcut anumite alegeri care vizează obținerea unor produse de calitate înaltă, în ceea ce privește cultivarea strugurilor (producții limitate, în special pentru tipurile cu indicația „Vigna”) și producția de vinuri cu DOCG „Nizza”, abținându-se de la utilizarea practicii de îmbogățire. Datorită cunoștințelor în domeniul viticulturii care datează din Antichitate, de exemplu cultivarea viței-de-vie utilizând sistemul „pe contururi”, cu spaliere verticale gestionate perfect cu ajutorul sistemului de tăiere tradițional Guyot și printr-o cizelare corespunzătoare a ciorchinilor, plantațiile viticole din zona Nizza au recolte foarte scăzute, de maximum 7 tone sau mai puțin. Acești factori, combinați cu temperaturi zilnice destul de ridicate, permit o maturare optimă a strugurilor, ceea ce îi conferă produsului „Nizza” caracteristicile sale organoleptice specifice. Recoltarea strugurilor se face cu cea mai mare grijă. Se efectuează fie manual, prin metoda tradițională, fie prin utilizarea mașinilor moderne de recoltat, care permit efectuarea operațiunilor și pe dealuri și garantează recoltarea unor struguri de calitate superioară, pentru a se putea menține caracteristicile calitative ale acestora pe cât posibil. Tehnica de producere a vinului a fost perfecționată pentru această materie primă de calitate înaltă. Urmează o perioadă de maturare adecvată de minimum 18 luni și de peste 30 de luni pentru „Nizza” Riserva. Zona Nizza are o tradiție îndelungată în ceea ce privește producția de vinuri Barbera din Piemont și o tradiție impresionantă în materie de prelucrare, maturare și comercializare a produsului final – o condiție prealabilă pentru producția și stabilirea ulterioară pe piață a vinurilor roșii și structurate, cu o maturare medie și îndelungată.

9. Condiții suplimentare esențiale (ambalare, etichetare, alte cerințe)

Îmbuteliere în cadrul ariei delimitate

Cadrul juridic:

Legislația UE

Tipul condiției suplimentare:

Îmbuteliere în aria geografică delimitată

Descrierea condiției:

În conformitate cu articolul 8 din Regulamentul (CE) nr. 607/2009, îmbutelierea sau ambalarea trebuie să aibă loc în aria geografică delimitată pentru a garanta calitatea, a garanta originea și a asigura eficacitatea controalelor.

Legătura cu aria geografică de origine și renumele denumirii de origine protejate sunt mai bine asigurate prin îmbutelierea în aria de producție, deoarece aplicarea și respectarea tuturor normelor tehnice referitoare la transport și la îmbuteliere pot fi atribuite societăților din aria autorizată. Prin urmare, această cerință este în avantajul operatorilor, care sunt conștienți și responsabili de chestiunea păstrării calității produsului care beneficiază de denumirea de origine protejată, oferind consumatorilor asigurări cu privire la originea și calitatea vinurilor și la conformitatea acestora cu caietul de sarcini al produsului.

Dispoziții privind etichetarea – Utilizarea denumirii unității geografice mai extinse

Cadrul juridic:

Legislația UE

Tipul condiției suplimentare:

Dispoziții suplimentare referitoare la etichetare

Descrierea condiției:

Se poate utiliza denumirea unității geografice mai extinse „Piemonte” (Piemont) pentru etichetarea și prezentarea vinurilor cu DOP „Nizza”.

Link către caietul de sarcini al produsului

https://www.politicheagricole.it/flex/cm/pages/ServeBLOB.php/L/IT/IDPagina/16848

(1) JO L 9, 11.1.2019, p. 2.